כפיס – עץ, אבן או ברזל?

# עץ

1. מנהגי מהר"ש מנוישטט סימן רסז - שאסור ליקח כפיס מן הסוכה ממחיצתה אפילו לחצות בו שיניו.
2. שו"ת אפרקסתא דעניא חלק א סימן צט - כתב הרמב"ם פ"א מה' בית הבחירה הט"ז דמלבנין המזבח במפה, וראב"ד כתב דסדין אותו בכפיס של עץ.
3. רש"י חבקוק פרק ב - וכפיס מעץ יעננה - ת"י ושיפא מגו מרישא שיפא ל' קיסם שפאין בלשון חכמים דלדור"ש בלע"ז מריש הוא הקורה:
4. רד"ק חבקוק פרק ב - ונקרא הרהיט גם כן כפיס ופי' מעץ ... כן יזעק הכפיס מהקרוי שהוא בנין העצים
5. אבן עזרא חבקוק פרק ב - וכפיס - המקום הקשה בעצי הקורות והוא הקרוי קשר בלשון לעז על כן אחריו הוי בונה עיר:
6. רש"י מסכת חגיגה דף טז עמוד א - וכפיס - חתיכת עץ, כמו כפיסין בבבא בתרא (ב, א).
7. מצודת ציון חבקוק פרק ב - וכפיס - כן יקרא חתיכת עץ מן הקורה ואין לו דומה ובדרז"ל גויל גזית כפיסים (ב"ב ב) אולם שם יאמר על הלבנים ויתכן שהיה דרכם להשים גם עצים בבנין כזה וקראהו רז"ל ע"ש העצים:

# ברזל

1. פירוש המשנה לרמב"ם מסכת מידות פרק ג - והוא טס של ברזל שמחליקין בו הבנאים את הכתלים והוא הנקרא כפיס מפני שחוששים שמא יגע הברזל באבני המזבח.
2. אבן האזל הלכות בית הבחירה פרק א - אסור להחליקו בכלי החליקה והיא רדידה של ברזל שמחליקין בה הבנאין הכותלין ונקראת כפיס, מיראה שמא יגע הברזל

# אבן

1. רש"י מסכת תענית דף יא עמוד א - כפיס - חצי לבינה, ורגילין לתתה בין שתי נדבכי העצים.
2. דף על הדף חגיגה דף טז עמוד א - כאן דכתב דכפיס הוא חתיכת עץ כמו כפיסין בבבא בתרא, הוי כדברי הרמב"ן שם, ד"כפיס" פי' חתיכה, וכאן בפסוק הכוונה חתיכת עץ, ועל זה מביא רש"י ראי' כמו כפיסין בבבא בתרא דהכוונה לחתיכה, אלא דשם הכוונה לחתיכת אבן.
3. תלמוד בבלי מסכת בבא בתרא דף ג עמוד א - דילמא מאי כפיסין - אבני דלא משפיין, והאי טפח יתירא למורשא דקרנתא,

# חומר גלם בנייה

1. תלמוד בבלי מסכת בבא מציעא דף קיז עמוד ב - אמר רב אחא בר אדא משמיה דעולא: תחתון הבא לשנות בגויל - שומעין לו, בגזית - אין שומעין לו, בכפיסין - שומעין לו, בלבנים - אין שומעין לו. לסכך בארזים - שומעין לו, בשקמים - אין שומעין לו. למעט בחלונות - שומעין לו, להרבות בחלונות - אין שומעין לו, להגביה - אין שומעין לו, למעט - שומעין לו. עליון שבא לשנות בגזית - שומעין לו, בגויל - אין שומעין לו, בכפיסין - אין שומעין לו, בלבנים - שומעין לו, בארזים - אין שומעין לו, בשקמה - שומעין לו. לרבות בחלונות - שומעין לו, למעט בחלונות - אין שומעין לו, להגביה - אין שומעין לו, למעט - שומעין לו.

# לשון תורה לחוד ולשון חכמים לחוד

1. תוספות יום טוב מסכת בבא בתרא פרק א - כפיסין - פירש הר"ב ארחי. גמרא. וכתבו התוספות דקשה לר"י והכתיב (חבקוק ב) וכפיס מעץ יעננה. משמע שהוא של עץ. ואומר ר"י דשמא היו מניחים עצים מלמעלה ומלמטה עכ"ל ותמיהני דמאי קושיא והא בהדיא אמרינן בגמרא דהא דכפיסין ארחי. גמרא גמירי לה. וכיון דלאו מסברא פירשו כך. שוב אין להשיב מלשון הכתוב. דלשון תורה לחוד. ולשון חכמים לחוד. כדאיתא בגמרא פרק י"א דחולין משנה ב'. וכבר הזכרתיו גם כן בריש תרומות: